《乾道圣德颂》
宋代·曹勋

维圣有作，绍隆兴运。
天经地义，宗尧越舜。
风俗惇厚，日星清润。
冰天桂海，咸祗成训。
皇矣艺祖，肇开宗祊。
用集大命，再造群生。
卜世卜年，周室与京。
德懋圣孙，区宇载宁。
龙潜出震，握符御极。
恭俭慈仁，已隆燕翼。
励精治具，群工惟辟。
斯皇圣德，以受方国。
躲秉要道，化成斯民。
问寝侍膳，克勤日新。
刑于四海，率土兴仁。
至矣圣孝，悦安严亲。
猾夏余种，久失我重。
稍恢雄略，尽还尊奉。
复修绛乐，亟续骞贡。
布昭圣武，式皇钜宋。
洪宣景命，爰振皇纲。
诏令谕旨，粉泽八荒。
宸奎逸彩，龙凤骞翔。
焕乎圣文，彬彬日彰。
诞敷武节，克柔强鸷。
风静边柝，烟沉晚燧。
穑夫力田，塞马垂辔。
巍巍圣功，允格康济。
光启元良，鹤禁建储。
遴择端方，赞翊诗书。
浚哲文较，日亲睿谟。
於赫圣明，有开令图。
当天执籙，了无玩好。
贵异献输，荡然一扫。
力敦嘉靖，询谋政要。
丕铄圣断，坐臻是奥。
从容总揽，用体乾刚。
文武一道，督以经常。
王化溥博，景风丕祥。
格天圣治，时雍时康。
咫尺威颜，豁达方寸。
日角珠庭，金声玉振。
穆穆皇皇，天仪明润。
洪惟圣表，万宇朝觐。
乃武乃文，止戈好生。
华夏蛮貊，底于丕平。
罔或反汗，克断惟明。
长策远驭，奕奕天声。
窦绪重光，密答纯佑。
既协皇极，昭报方茂。
尧父舜子，抚封增旧。
行复九有，亘万万寿。
大哉乾元，万物资之。
赫赫明世，吾君继之。
炽昌隆祚，惟皇造之。
亿万斯年，惟皇保之。

作者简介：曹勋（1098—1174）字公显，一字世绩，号松隐，颍昌阳翟(今河南禹县)人。宣和五年(1123)，以荫补承信郎，特命赴进士廷试，赐甲科。靖康元年(1126)，与宋徽宗一起被金兵押解北上，受徽宗半臂绢书，自燕山逃归。建炎元年(1127)秋，至南京(今河南商丘)向宋高宗上御衣书，请求召募敢死之士，由海路北上营救徽宗。当权者不听，被黜。绍兴十一年(1141)，宋金和议成，充报谢副使出使金国，劝金人归还徽宗灵柩。十四年、二十九年又两次使金。孝宗朝拜太尉。著有《松隐文集》、《北狩见闻录》等。他的诗比较平庸，但有几首使金诗颇值得注意。